b'\n_START_ARTICLE_\nSan Jos\xc3\xa9 Mogote\n_START_PARAGRAPH_\nSan Jos\xc3\xa9 Mogote oli 1500\xe2\x80\x93500 eaa. etel\xc3\xa4isess\xc3\xa4 Meksikossa sijainnut varhainen intiaanien rakentama asutuskeskus, joka liittyy todenn\xc3\xa4k\xc3\xb6isesti sapoteekkien kulttuurin nousuun. T\xc3\xa4m\xc3\xa4 temppeleit\xc3\xa4 sis\xc3\xa4lt\xc3\xa4nyt kyl\xc3\xa4 sijaitsi viljavassa Oaxacan laaksossa._NEWLINE_Kyl\xc3\xa4ss\xc3\xa4 oli asutusta jo 1400 eaa. Varhaiset asukkaat osasivat tehd\xc3\xa4 ruukkuja ja savinukkeja, joita k\xc3\xa4ytettiin rituaaleissa ja hautajaisissa. He viljeliv\xc3\xa4t maissia ja avokadoja, ja ker\xc3\xa4siv\xc3\xa4t lis\xc3\xa4ksi ravinnokseen villej\xc3\xa4 kasveja ja mets\xc3\xa4stiv\xc3\xa4t._NEWLINE_Vuosina 700-500 eaa. laaksossa oli 65 kyl\xc3\xa4\xc3\xa4, joista muissa oli alle 50 asukasta mutta San Jos\xc3\xa9 Mogotessa yli 500 asukasta._NEWLINE_Noin vuonna 500 eaa. Monte Alb\xc3\xa1nin kaupunki alkoi kasvaa ja San Jos\xc3\xa9 Mogote j\xc3\xa4i v\xc3\xa4hemm\xc3\xa4n merkitt\xc3\xa4v\xc3\xa4ksi asuinpaikaksi._NEWLINE_Arkeologien mukaan paikka kasvoi 1000 asukkaan suureksi kyl\xc3\xa4ksi, jonka asukkaat eliv\xc3\xa4t muun muassa peltojen kasteluun perustuvalla maissin viljelyll\xc3\xa4. San Jos\xc3\xa9 Mogoten tyyppisi\xc3\xa4 keskuksia oli n\xc3\xa4ihin aikoihin monin paikoin Mesoamerikassa. Silloin oli k\xc3\xa4ynniss\xc3\xa4 niin sanottu muotoutumisvaihe, jossa kyl\xc3\xa4t kasvoivat lopulta suuriksi kaupungeiksi satojen vuosien kuluessa. Uskotaan, ett\xc3\xa4 San Jos\xc3\xa9 Mogote oli varhainen p\xc3\xa4\xc3\xa4llikk\xc3\xb6kunta.\n_START_SECTION_\nSan Jos\xc3\xa9 Mogoten kehityksest\xc3\xa4\n_START_PARAGRAPH_\nNoin 1300 eaa. kyl\xc3\xa4\xc3\xa4n rakennettiin suojaava paaluaitaus. Noin 1150\xe2\x80\x93850 eaa. alettiin peltoja kastella kahdella menetelm\xc3\xa4ll\xc3\xa4. 850 eaa. alettiin er\xc3\xa4\xc3\xa4n\xc3\xa4 alueen varhaisimmista paikoista k\xc3\xa4ytt\xc3\xa4\xc3\xa4 auringossa kuivattua adobetiilt\xc3\xa4. Noin 600 eaa. otettiin k\xc3\xa4ytt\xc3\xb6\xc3\xb6n Mesoamerikan vanhimpana pidetty kirjoitus. Kyl\xc3\xa4 kasvoi huomattavasti v\xc3\xa4lill\xc3\xa4 1500-500 eaa. Noin 1500 eaa. paikalla oli muutaman talon ryhm\xc3\xa4. Vuoden 1150 eaa. j\xc3\xa4lkeen paikasta n\xc3\xa4ytt\xc3\xa4\xc3\xa4 tulleen merkitt\xc3\xa4v\xc3\xa4 muita kyli\xc3\xa4 hallinnut keskus, johon liittyi julkisia rakennuksia. T\xc3\xa4ll\xc3\xb6in San Jos\xc3\xa9 Mogote oli alkanut kasvaa ymp\xc3\xa4r\xc3\xb6ivi\xc3\xa4 kyli\xc3\xa4 nopeammin. Silloin San Jos\xc3\xa9 Mogoten ala oli 2 ha ja koko Oaxacan laaksossa 25 kyl\xc3\xa4\xc3\xa4._NEWLINE_900\xe2\x80\x93600 eaa. koko Oaxacan laaksossa oli 2000 asukasta 40 kyl\xc3\xa4ss\xc3\xa4, ja San Jose Mogoten ala oli 20 ha. Kyl\xc3\xa4ss\xc3\xa4 oli "miesten talo", joka oli sijoitettu suunnilleen pohjois-etel\xc3\xa4suuntaisesti. Kyl\xc3\xa4\xc3\xa4n oli tuotu olmeekkialueelta magnetiittipeilej\xc3\xa4 yli 400\xc2\xa0km:n p\xc3\xa4\xc3\xa4st\xc3\xa4. Nyt l\xc3\xb6ytyy my\xc3\xb6s merkkej\xc3\xa4 obsidiaanista, simpukankuorista jne. tehtyjen seremoniaesineiden m\xc3\xa4\xc3\xa4rien lis\xc3\xa4\xc3\xa4ntymisest\xc3\xa4. Kyl\xc3\xa4 vei itse l\xc3\xa4heisilt\xc3\xa4 vuorilta louhittua rautamalmia. 700\xe2\x80\x93500 eaa. koko Oaxacan laaksossa oli 3500 asukasta, ja San Jos\xc3\xa9 Mogotessa 1000 asukasta, ja kyl\xc3\xa4n ala 60 ha. Kummuille rakennettiin adobetiilist\xc3\xa4 ja kivist\xc3\xa4 julkisia rakennuksia. 500 eaa. nouseva uusi keskus Monte Alb\xc3\xa1n lienee vallannut kyl\xc3\xa4n.'